Egy édesanya szerint leszállították 13 éves lányát a HÉV-ről, mert nem tudott jegyet venni
A BKK szerint nincs annyi információjuk, hogy ki tudják vizsgálni az esetet. Ha viszont valóban megtörtént, szeretnének segítséget nyújtani.
Leszállítottak egy 13 éves kislányt kedd este a HÉV-ről, mert nem volt érvényes jegye – állítja az édesanya, aki szerint a lány azért nem tudott jegyet venni, mert az automata nem működött a Margit hídnál, ahol felszállt. A bankkártyát ugyan elfogadta volna, de az még nincs neki.

Az édesanya Facebook-posztja szerint ezt a gyerek jelezte is a kalauznak, sőt oda akarta adni a jegyre kikészített pénzt, ennek ellenére este nyolc órakor Budakalászon leszállították a járműről, ahol ráadásul szintén csak kártyával működött a jegyautomata.

„Milyen rendszer az, hogy egy 13 éves gyereket este leszállítanak a HÉV-ről, amikor a saját rosszul működő rendszerük miatt nem tudott jegyet venni?” – tette fel a kérdést az anya, aki szerint ilyenkor a felnőtteket meg szokták bírságolni, de nem szállítják le őket.

Megkerestük az esettel kapcsolatban a Budapesti Közlekedési Központ sajtóosztályát, ahol azt írták, hogy az említett poszt sajnos nem tartalmaz olyan konkrét adatokat, amely alapján ki lehetne vizsgálni az állítólagos esetet. Ráadásul – tették hozzá – még a rendelkezésre álló néhány információ is ellentmondásos, hiszen Budakalászon nem is üzemel automata, hacsak nem a Lenfonó, vagy a Szentistvántelepre gondoltak.

„Természetesen nem vonjuk kétségbe senkinek a szavát, de sajnos a korábbi időszakokban többször megtörtént, hogy a Facebookról olyan történeteket vett át a sajtó, amelyek pontatlanok, olykor valótlanok voltak. Ha a levelében leírt eset megtörtént, szeretnénk segítséget nyújtani, de ehhez konkrét információkra van szükség” – írta a BKK.
leszállították kalauz Budakalász Budapesti Közlekedési Központ (BKK) automata bankkártya HÉV